בס"ד

**בראשית פרק טו – ברית בין הבתרים**

פרקי אברהם כוללים פרקים סיפוריים בהם מתוארות התרחשויות בחיי אברהם, שרה ובני ביתם, ופרקים המתארים את הבטחות ה' לאברהם. פרק טו ופרק יז שייכים לפרקים בהם מתוארות הבטחות ואף כריתת ברית בין ה' לאברהם.

בפרק טו אנו לומדים על ברית בין הבתרים שנכרתה בין הקב"ה ובין אברהם לדורות. נלמד על משמעות כריתת הברית.

לפרק טו יוקדשו שני שיעורים.

**מבנה הפרק ומוקדי ההוראה:**

|  |  |  |  |
| --- | --- | --- | --- |
| 1 | פרקים יג-יד |  | פרקים אלו לא נלמדים במסגרת תכנית הלימודים.  עם זאת, כדי שפרק טו יילמד בהקשרו נשלים את האירועים בפרקים אלו וכן נלמד את ההבטחות בפרק יג. |
| 2 | פרק טו  פסוקים א-ו | הבטחת הזרע  וההבטה בכוכבים | הבטחת השכר  שאלותיו של אברהם- תופעת "ויאמר ויאמר", פירוש האברבנאל  ההבטה בכוכבים- שלושת פירושי רש"י  "ויחשבה לו צדקה" (ו)- רש"י.  התוספות בהבטחת הזרע כאן בהשוואה להבטחות הזרע בפרקים קודמים |
| 3 | פרק טו  פסוקים ז-כא | ברית בין הבתרים,  הבטחת הארץ | שאלתו של אברהם- הרמב"ן  המושג "ברית", הברית הנכרתת ע"י לפיד אש העובר בין הבתרים  משמעות פרטי הברית: רש"י, פשט ודרש (מושג ברש"י - אין מקרא יוצא מידי פשוטו)  גזירת הגלות - רש"י יב, הרב חנן פורת  כריתת הברית  מה מוסיפה ברית בין הבתרים על הבטחות הארץ בפרקים קודמים |

## פתיחה- ההקשר: פרקים יג-יד

נשלים את אירועי הפרקים הקודמים.

* **בפרק יג –**אברהם נפרד מלוט לאחר מריבה בין רועי אברהם לרועי לוט. לוט בחר לגור בסדום. לאחר הפרידה ה' הבטיח לאברהם זרע וארץ (על התלמיד לקרוא ולהכיר את פסוקים יד-יח).
* **בפרק יד -**מתוארת מלחמה המתרחשת בין השאר בארץ כנען. במהלך המלחמה לוט נופל בשבי ואברהם יוצא למרדף אחרי שוביו ומציל אותו מהשבי.

## פסוקים א-ו: הבטחת הזרע וההבטה בכוכבים

א אַחַר הַדְּבָרִים הָאֵלֶּה הָיָה דְבַר ' אֶל אַבְרָם בַּמַּחֲזֶה לֵאמֹר אַל תִּירָא אַבְרָם אָנֹכִי מָגֵן לָךְ שְׂכָרְךָ הַרְבֵּה מְאֹד:

ב וַיֹּאמֶר אַבְרָם אֲדֹנָי מַה תִּתֶּן לִי וְאָנֹכִי הוֹלֵךְ עֲרִירִי וּבֶן מֶשֶׁק בֵּיתִי הוּא דַּמֶּשֶׂק אֱלִיעֶזֶר:

ג וַיֹּאמֶר אַבְרָם הֵן לִי לֹא נָתַתָּה זָרַע וְהִנֵּה בֶן בֵּיתִי יוֹרֵשׁ אֹתִי:

ד וְהִנֵּה דְבַר ' אֵלָיו לֵאמֹר לֹא יִירָשְׁךָ זֶה כִּי אִם אֲשֶׁר יֵצֵא מִמֵּעֶיךָ הוּא יִירָשֶׁךָ:

ה וַיּוֹצֵא אֹתוֹ הַחוּצָה וַיֹּאמֶר הַבֶּט נָא הַשָּׁמַיְמָה וּסְפֹר הַכּוֹכָבִים אִם תּוּכַל לִסְפֹּר אֹתָם וַיֹּאמֶר לוֹ כֹּה יִהְיֶה זַרְעֶךָ:

ו וְהֶאֱמִן בַּ' וַיַּחְשְׁבֶהָ לּוֹ צְדָקָה:

* "אחר הדברים האלה" - אחרי מלחמת המלכים בפרק י"ד (לדעת פרשנים אחדים הבטחת ההגנה קשורה בחששו של אברהם מהשלכות המלחמה בה לקח חלק).
* בדברי ה': הגנה והבטחת שכר
* תגובת אברהם: החזרה על "ויאמר" מחלקת את דברי אברהם לשניים. אברהם לא מבקש שכר חומרי אלא זרע ("ערירי" - חשוך ילדים).
* לראשונה ה' מבטיח לאברהם במפורש שיהיה לו זרע ביולוגי.
* לתשובת ה' מתלווה מעשה סמלי - הבטה בכוכבים כסמל לזרע רב שלא ניתן לספירה.
* "וְהֶאֱמִן בַּה' וַיַּחְשְׁבֶהָ לּוֹ צְדָקָה:": זוהי הפעם היחידה בתורה שבה נאמר במפורש על אברהם ש"האמין בה'" - נקודת שיא ביחסיו עם הקב"ה.

## א. שאלותיו של אברהם: "ויאמר... ויאמר"

תשובתו של אברהם מחולקת לשתי שאלות, כל שאלה פותחת ב"ויאמר",

החזרה על "ויאמר" למרות שלא התחלף הדובר היא תופעה שחוזרת בתיאורי השיח בתנ"ך. התופעה מציינת על פי רוב הפסקה של הדובר בדיבורו וחזרה להמשך דיבור. לסיבת ההפסקה הוצעו הסברים שונים.

אברבנאל לפסוק ג: **ויאמר אברם ה׳ אלהים עד ויוצא אותו החוצה.**

"פעמים רבות יקרה לאדם העניו שיבוש ויכלם מלשאול שאלה מאדניו בפירוש וישאלה ברמיזות,

ואם האדון לא יבין רמיזותיו או לא ישיב עליהם אז יצטרך השואל לשאול בדבור שני אותה שאלה בפירוש....

והש״י ראה מחשבות לבו ולא השיבו דבר עד אשר ידבר דבריו בביאור מפורש, כי כמ״ש חז״ל 'הקדוש ברוך הוא מתאוה לתפלתם של צדיקים', וכאשר ראה אברהם שלא השיבו יתברך, חזר לדבר פעם שנית בביאור ולא ברמיזות, באמרו 'הן לי לא נתת זרע' כי להיות זה דבור שני בפני עצמו אחרי השתיקה הוצרך לומר שנית 'ויאמר אברם', וענינו: אם אתה אלהי רוצה שאבאר עוד דברי לו שמעני, שהן לי לא נתת זרע וזהו פי׳ ואנכי הולך ערירי שאמרתי".

תלמידי 3 יח"ל לא נדרשים ללמוד את האברבנאל בלשונו.

על התלמידים לדעת להסביר את כפילות ה"ויאמר" לפי הסברו של האברבנאל.

הכפילות של "ויאמר" לאותו דובר מעידה על הפסקה והשתהות בדיבור.

כאן כפילות הביטוי "ויאמר אברם" מעידה על שני שלבים בשיחה: בתחילה אברהם שאל ברמיזה עקיפה לגבי חסרון הזרע, וכאשר הקב"ה לא ענה לשאלתו, הוצרך אברהם לחזור ולשאול באופן ישיר ומפורש. הקב"ה השתהה בכוונה כי הוא "מתאווה לתפילתם של צדיקים" - רצה שאברהם יבטא את משאלתו האמיתית במפורש ולא יסתפק ברמיזה.

מיומנויות:

זיהוי דו-שיח בכתוב ומעקב אחר הדוברים

זיהוי דרכי הביטוי של התורה- ויאמר ויאמר.

**הרחבה**

בפסוקים א-ו דוגמא נוספת ל"ויאמר...ויאמר":

"וַיּוֹצֵא אֹתוֹ הַחוּצָה וַיֹּאמֶר הַבֶּט נָא הַשָּׁמַיְמָה וּסְפֹר הַכּוֹכָבִים אִם תּוּכַל לִסְפֹּר אֹתָם וַיֹּאמֶר לוֹ כֹּה יִהְיֶה זַרְעֶךָ",

הקב"ה ציווה על אברהם לצאת החוצה ולספור את הכוכבים. לאחר מכן הבטיח הקב"ה לאברהם: "כה יהיה זרעך". נראה שההפסקה קשורה בהמתנה לפעולת אברהם בספירת הכוכבים ובחווית ההתבוננות בהם והתרשמות ממספרם הרב.

לקריאה נוספת: [ויאמר... ויאמר, הרב אלחנן סמט, אתר ישיבת "ברכת משה".](https://ybm.org.il/Admin/uploaddata/LessonsFiles/Pdf/3855.pdf)

## ב. תשובת ה' והמעשה הסמלי

רש"י (ה) ויוצא אתו החוצה -

לפי פשוטו הוציאו מאהלו לחוץ לראות הכוכבים.

ולפי מדרשו: אמר לו צא מאצטגנינות שלך שראית במזלות שאינך עתיד להעמיד בן.

אברם אין לו בן, אבל אברהם יש לו בן. וכן שרי לא תלד, אבל שרה תלד.

אני קורא לכם שם אחר וישתנה המזל.

דבר אחר: הוציאו מחללו של עולם והגביהו למעלה מן הכוכבים, וזהו לשון הבטה מלמעלה למטה:

להבנת פירוש רש"י:

מה מסמלים הכוכבים לפי כל אחד מהפירושים?

הפירוש הראשון הוא פשט, השני והשלישי- דרש. מה נוכל ללמוד מהפירושים על מאפייני הפשט והדרש?

רש"י מציע שלושה פירושים למשמעות פעולת ה' "ויוצא אותו החוצה" ובקשתו "ספר הכוכבים":

* פשט: הוצאה פיזית מהאוהל לראות את הכוכבים בשמים והתרשמות ממספרם הרב.
* דרש ראשון: הוצאה מאמונה במזל המסומן בכוכבים (אצטגננות בלשון המדרש) - אברם ראה במזלות שלא יוליד, וה' הבטיחו ששינוי שמו ישנה את מזלו.
* דרש שני: הוצאה מ"חללו של עולם" - העלאת אברם מעל הכוכבים להביט בהם מלמעלה, כסמל להיותו מעל לחוקי הטבע והמזל.

שני המדרשים מציגים רעיון דומה, הקב"ה הראה לאברהם אבינו שהוא יוכל לממש את ברכת הזרע. לפי המדרש הראשון ההבטחה תתממש בזכות שינוי שמם של אברהם ושרה, כך שאפילו לפי חוקי האצטגננות (האסטרולוגיה) הם יוכלו להוליד. לפי המדרש השני הקב"ה הוציא את אברהם אל מחוץ לכל חישוב של חוק טבע (או איצטגננות).

שני המדרשים מפרשים את הביטוי "וַיּוֹצֵא אֹתוֹ הַחוּצָה" באופן מטאפורי, ולא כמשמעו.

מיומנויות:

זיהוי מעשה סמלי והבנת מטרתו

הכרת מבנה הפירוש, הכרת דרכי הפשט והדרש.

הרחבה

כך מסביר הרב שמשון רפאל הירש את תפקידם של המעשים הסמליים:

הגילוי לא נמסר לאבי האומה במילים גרידא, אלא הוטבע במעמקי לבו על ידי סימנים סמליים, מעשים, ואירועים שעברו עליו – אימת הלילה הבלתי נגמר, והשמחה בשחר הגאולה – כדי שהדברים יועברו לצאצאיו לא רק כחזון לעתיד, אלא כאמת שהפכה כבר למציאות חיה.

## ג. תגובתו של אברהם: האמונה בה'

"וְהֶאֱמִן בַּה' וַיַּחְשְׁבֶהָ לּוֹ צְדָקָה" (פסוק ו)

בפסוק שני חלקים, הפרשנים דנים בחלקו השני: מיהו הנושא? מי חשב למי לצדקה?

רש"י: (ו) **והאמין בה'** -לא שאל לו אות על זאת...

**ויחשבה לו צדקה** - הקב"ה חשבה לאברם לזכות ולצדקה על האמונה שהאמין בו.

לפי פירוש רש"י הנושא של "ויחשבה" הוא הקב"ה: הקב"ה חשב את האמונה של אברהם בהבטחתו ואת ההימנעות מבקשת אות על הבטחה זו, לזכות ולצדקה לאברהם.

מיומנויות:

ניסוח מחדש של תוכן הכתוב על פי הפירוש

זיהוי הנושא התחבירי של הפועל בפסוק

**מה מוסיפה הבטחת הזרע בפרק טו על ההבטחות הקודמות (פרק יב, ב'; פרק יג, טז')?**

* ה' מבטיח באופן מפורש בן שיוולד לאברהם
* ה' מחזק את ההבטחה באמצעות מעשה סמלי
* ציון תגובתו של אברהם ("והאמין בה'") מלמד על חשיבותה של ההבטחה

מיומנות: מבט רוחב, הדרגה בין ההבטחות לאורך הפרקים

**הצעות לשיח אמוני וערכי:**

* שאלותיו של אברהם

ה' מבטיח לאברהם שיהיה לו שכר רב, ואברהם שואל על ההבטחה (כך גם בהמשך הפרק). מה המקום של שאלות מצדו של אברהם המאמין בקב"ה וקרוב אליו? של אברהם לקב"ה?

* הַבֶּט נָא הַשָּׁמַיְמָה וּסְפֹר הַכּוֹכָבִים

לפי אחד מפירושי רש"י, ה' "מוציא" את אברהם מחוקי המזל. הקב"ה לא מבטל את קיומו של גורל, אלא "מחריג" את אברהם. נוכל לשוחח על המושג "גורל": האם יש גורל פרטי וגורל של אומה, ולשאול מה בינו לבין השגחת ה'.

## פסוקים ז-כא: ברית בין הבתרים

פסוק ז פותח התגלות חדשה של ה' לאברהם שנפתחת כמו ההבטחה הקודמת בלשון מרוממת מאד, ומזכירה את הלשון בה נפתחים עשרת הדברות:

בראשית פרק טו: (ז) וַיֹּאמֶר אֵלָיו אֲנִי ה' אֲשֶׁר הוֹצֵאתִיךָ מֵאוּר כַּשְׂדִּים לָתֶת לְךָ אֶת הָאָרֶץ הַזֹּאת לְרִשְׁתָּהּ:

שמות פרק כ: (ב) אָנֹכִי ה' אֱלֹהֶיךָ אֲשֶׁר הוֹצֵאתִיךָ מֵאֶרֶץ מִצְרַיִם מִבֵּית עֲבָדִים:

ואמנם, בפסוקים אלו אנו למדים על אחד האירועים המכוננים של חומש בראשית, ברית בין הבתרים.

## א. שאלתו של אברהם

ז וַיֹּאמֶר אֵלָיו אֲנִי ה' אֲשֶׁר הוֹצֵאתִיךָ מֵאוּר כַּשְׂדִּים לָתֶת לְךָ אֶת הָאָרֶץ הַזֹּאת לְרִשְׁתָּהּ:

ח וַיֹּאמַר אֲדֹנָי אלוקים בַּמָּה אֵדַע כִּי אִירָשֶׁנָּה:

* הכתוב מציין במפורש שמטרת הוצאת אברהם מאור כשדים הייתה "לתת לך את הארץ הזאת לרשתה".
* "במה אדע" אינה שאלה של "האם" אלא בקשה לאות, לסימן או לוודאות מוחשית שתחזק את הידיעה.

רמב"ן בראשית ט"ו:ז'

במה אדע כי אירשנה, ...

בקש אברהם שידע ידיעה אמיתית שיירשנה ולא יגרום חטאו או חטא זרעו למונעה מהם,

או שמא יעשו הכנענים תשובה, ויקיים בהם: 'רגע אדבר על גוי ועל ממלכה לנתוש ולנתוץ להאביד ושב הגוי ההוא מרעתו ונחמתי על הרעה' (ירמיהו י"ח:ז'-ח').

והקב"ה כרת עמו ברית שיירשנה על כל פנים.

להבנת דברי הרמב"ן: ממה חשש אברהם?

לפי פירוש הרמב"ן, מה חשיבותה של הברית שכרת ה' עם אברהם כאן?

לפי הסברו של הרמב"ן אברהם חושש משני דברים:

1. חטאיו או חטאי זרעו ישללו מהם את ירושת הארץ
2. הכנענים יעשו תשובה והקב"ה לא יגרש אותם מן הארץ

אברהם מבקש מהקב"ה לדעת בידיעה ודאיתשבכל מקרה ('על על פנים') זרעו ירש את ארץ כנען.

## ב. תשובתו של ה': ברית בין הבתרים

ט וַיֹּאמֶר אֵלָיו קְחָה לִי עֶגְלָה מְשֻׁלֶּשֶׁת וְעֵז מְשֻׁלֶּשֶׁת וְאַיִל מְשֻׁלָּשׁ וְתֹר וְגוֹזָל:

י וַיִּקַּח לוֹ אֶת כָּל אֵלֶּה וַיְבַתֵּר אֹתָם בַּתָּוֶךְ וַיִּתֵּן אִישׁ בִּתְרוֹ לִקְרַאת רֵעֵהוּ וְאֶת הַצִּפֹּר לֹא בָתָר:

יא וַיֵּרֶד הָעַיִט עַל הַפְּגָרִים וַיַּשֵּׁב אֹתָם אַבְרָם:

...

יז וַיְהִי הַשֶּׁמֶשׁ בָּאָה וַעֲלָטָה הָיָה וְהִנֵּה תַנּוּר עָשָׁן וְלַפִּיד אֵשׁ אֲשֶׁר עָבַר בֵּין הַגְּזָרִים הָאֵלֶּה:

* ה' מצווה את אברהם לקחת בעלי חיים – שלוש עגלות בקר, שלוש עזים, שלושה אילי צאן ותור וגוזל.
* אברהם ביתר לשניים כל אחת מן החיות, ואילו את הציפור הוא לא ביתר.
* פסוק יא: אברהם שמר על הבתרים מאימת הציפורים הטורפות.
* פסוק יז: לאחר שקיעת השמש אש ועשן עברו בין בתרי החיות
* בהכנות לברית אברהם אבינו היה פעיל, ואילו בחלק השני חווה אברהם התגלות מבלי להיות פעיל.

"ברית" היא הסכם.

בתנ"ך מוכרות לנו בריתות בין הקב"ה לנח או לאבות, בין הקב"ה לעם ישראל ובין ישראל לעמים השכנים.

בריתות עשויות להיות חד-צדדיות (צד אחד מתחייב לצד השני בלבד) או דו-צדדיות (שני הצדדים מתחייבים זה לזה).

**משמעותם של הבתרים בכריתת הברית:**

**רש"י (פירוש ראשון):**

(י) **ויבתר אותם** - חלק כל אחד לשני חלקים.

אין המקרא יוצא מידי פשוטו: לפי שהיה כורת עמו ברית לשמור הבטחתו להוריש לבניו את הארץ, כדכתיב: "ביום ההוא כרת ה' את אברם ברית" וגו' (פסוק יח). ודרך כורתי ברית לחלק בהמה ולעבר בין בתריה, כמו שנאמר להלן: "העוברים בין בתרי העגל" (ירמיהו לד , יט); ואף כאן: "תנור עשן ולפיד אש אשר עבר בין הגזרים" (פסוק יז) - שלוחו של שכינה שהוא אש.

רש"י מסביר שבתקופת התנ"ך נהגו לקיים טכס כריתת ברית הכולל ביתור (חלוקת) ומעבר בין החלקים שלהן. תיאור של כריתת ברית כזו נמצא בירמיהו פרק לד:

טו וַתָּשֻׁבוּ אַתֶּם הַיּוֹם וַתַּעֲשׂוּ אֶת הַיָּשָׁר בְּעֵינַי לִקְרֹא דְרוֹר אִישׁ לְרֵעֵהוּ [=לשחרר את העבדים העבריים]

וַתִּכְרְתוּ בְרִית לְפָנַי בַּבַּיִת אֲשֶׁר נִקְרָא שְׁמִי עָלָיו [=במקדש]:

יח ...אֶת דִּבְרֵי הַבְּרִית אֲשֶׁר כָּרְתוּ לְפָנָי הָעֵגֶל אֲשֶׁר כָּרְתוּ לִשְׁנַיִם וַיַּעַבְרוּ בֵּין בְּתָרָיו:

יט שָׂרֵי יְהוּדָה וְשָׂרֵי יְרוּשָׁלַים הַסָּרִסִים וְהַכֹּהֲנִים וְכֹל עַם הָאָרֶץ הָעֹבְרִים בֵּין בִּתְרֵי הָעֵגֶל.

עקרון פרשני בדברי רש"י: אין המקרא יוצא מידי פשוטו:

למרות שניתן לפרש את פסוקי התורה בדרכים רבות, הפירוש העולה ממשמעות המילים (הפשט) נשאר בתוקף ואינו מתבטל. כלומר, כל מדרש או פרשנות נוספת לא באים לשלול את המשמעות הפשוטה של הכתוב אלא להוסיף עליה רובד.

תשובת ה' לאברהם על שאלתו היא בטקס כריתת ברית. ברית זו היא ברית חד-צדדית: ה' מתחייב לאברהם לתת לזרעו את ארץ ישראל, אברהם לא נדרש להתחייבויות מצדו (בהמשך נלמד על הברית בפרק יז הכוללת התחייבות הדדית). תנור העשן ולפיד האש מייצגים את ה' העובר בין הבתרים. משמעות הברית היא שהקב"ה מתחייב להוריש לבני אברהם את הארץ בכל מקרה, ללא תלות במעשיו של אברהם.

**רש"י (פירוש שני):**

ואת הצפור לא בתר -

לפי שהאומות נמשלו לפרים ואילים ושעירים [שנאמר (תהילים כב יג) סבבוני פרים רבים וגו'.

ואומר (דניאל ח, כ) "והאיל אשר ראית בעל הקרנים מלכי מדי ופרס". ואומר (שם כא) "והצפיר והשעיר מלך יון"],

וישראל נמשלו לבני יונה [שנאמר: (שה"ש ב, יד) "יונתי בחגוי הסלע",

לפיכך בתר הבהמות רמז על האומות שיהיו כלין והולכין, "ואת הציפור לא בתר" רמז שיהיו ישראל קיימין לעולם:

(יא) וישב -

לשון נשיבה והפרחה, כמו (תהילים קמז, יח) "ישב רוחו",

רמז שיבא דוד בן ישי לכלותם, ואין מניחין אותו מן השמים עד שיבוא מלך המשיח:

פירושו הראשון של רש"י התייחס לרובד הפשט של הברית.

אולם, ריבוי הפרטים בברית (החיות ה"משולשות", הציפור, העיט, הסמיכות לנבואה על הגלות) מזמן עיון במשמעות הסמלית שלהן.

בפירוש הדרש רש"י מסביר שהבהמות מסמלות את האומות, ואילו הציפור מסמלת את עם ישראל. את הסמליות הוא מוכיח באמצעות פסוקים. הבהמות בותרו, כלומר האומות עתידות לכלות ולהיעלם. הציפור לא בותרה משום שעם ישראל ימשיך ויתקיים.

הרחקת העיט מלמדת שהמאבק נגד האומות לא יושלם עד ימות המשיח.

בפירושו הסמלי של רש"י יש תקווה, משום שהוא מחזק את הנצחיות שבברית בין הבתרים: עם ישראל יתקיים בארצו. אולם הוא רומז גם למאבק ארוך וקשה, כפי שמתארת גזירת הגלות שבפסוקים יז-טז.

מושגים: ברית, בתרים

מושגים בפרשנות: אין מקרא יוצא מידי פשוטו.

מיומנויות:

הבחנה בין פשט לדרש. ביסוס דברי הפרשן באמצעות פסוק.

זיהוי מעשה סמלי והבנת מטרתו

## ג. גזירת הגלות

יב וַיְהִי הַשֶּׁמֶשׁ לָבוֹא וְתַרְדֵּמָה נָפְלָה עַל אַבְרָם וְהִנֵּה אֵימָה חֲשֵׁכָה גְדֹלָה נֹפֶלֶת עָלָיו:  
יג וַיֹּאמֶר לְאַבְרָם יָדֹעַ תֵּדַע כִּי גֵר יִהְיֶה זַרְעֲךָ בְּאֶרֶץ לֹא לָהֶם וַעֲבָדוּם וְעִנּוּ אֹתָם אַרְבַּע מֵאוֹת שָׁנָה:  
יד וְגַם אֶת הַגּוֹי אֲשֶׁר יַעֲבֹדוּ דָּן אָנֹכִי וְאַחֲרֵי כֵן יֵצְאוּ בִּרְכֻשׁ גָּדוֹל:  
טו וְאַתָּה תָּבוֹא אֶל אֲבֹתֶיךָ בְּשָׁלוֹם תִּקָּבֵר בְּשֵׂיבָה טוֹבָה:  
טז וְדוֹר רְבִיעִי יָשׁוּבוּ הֵנָּה כִּי לֹא שָׁלֵם עֲוֹן הָאֱמֹרִי עַד הֵנָּה:

* "וַיְהִי הַשֶּׁמֶשׁ לָבוֹא"- הפסוקים מתארים שינוי זמן. באופן סמלי השקיעה מסמלת את חשכת הגלות.
* "אימה", "חשכה", "גדולה" - ריבוי מילים מבשר את תוכן הנבואה הקשה.
* הקב"ה בישר לאברהם על גלות ארוכה העתידה לבוא, הכוללת עבדות ועינוי (סבל).
* הגזירה חלה על צאצאי אברהם, לא עליו אישית.
* אל הגזרה מתלוות נחמה והבטחה: המענים ייענשו, עם ישראל יזכה לפיצוי חומרי וישוב ארצה.
* **תיאור גזירת הגלות עתידה להתגשם במדויק בגלות מצרים וביציאה ממצרים.**

**רש"י (יב):**

**והנה אימה וגו'** - רמז לצרות וחושך של גלויות:

עוד לפני דברי ה' לאברהם על הגלות הצפויה (מפסוק יג ואילך), מוצא רש"י בתיאור המצמרר בפסוק יב רמז לתוכן הקשה של ההתגלות, שתבוא בהמשך.

לראשונה בתנ"ך אנו מתבשרים על כך שעם ישראל יצא לגלות, וגזירה זו נגזרה כבר בימי אברהם אבינו.

על פי פשט הפסוקים, גזירת הגלות מוצגת כחלק מהמהלך האלוקי המתוכנן לעם ישראל מראש, כנדבך הכרחי בבניין עם. אין כל אזכור של קשר בין מעשיו של אברהם לבין גזירת הגלות לזרעו.

כדי להבין את תפקידה של הגלות נלמד את דבריו של הרב חנן פורת:

**הרב חנן פורת, "מעט מן האור", גליון "לך לך" תשס"ו:**

"בדרך הטבע, הקשר בין עם לארץ נוצר מתוך היותה "תבנית נוף מולדתו": בה גדל, אל נופיה התרגל, כאן ביתו, וכאן חברתו ושפת אימו.

אבל אחרי דורות רבים של גלות בארץ אחרת, הרי האדם מסתגל לאותה ארץ - ומה איפוא ישיב אותו אל ארץ אבותיו?

ובאמת כך קרה במהלך ההיסטוריה לעמים רבים שגלו מארצם - מרצון או מאונס - ולאחר תקופה ממושכת נטמעו בארץ אחרת, ומצאו בה את מולדתם.

נקודה עמוקה זו באה לידי ביטוי בשאלת אברהם "במה אידע כי אירשנה"- ירושת עולם, שלא תאבד, ועל כך באה תשובתו הפרדוכסלית של ה' יתברך: "ידוע תדע כי גר יהיה זרעך - בארץ לא להם".

ריבון העולמים אומר כביכול לאברהם:

זרעך לא יפרה וירבה בארץ כנען באופן טבעי כמו שאר העמים, כי אם כל הקשר שלו לארצו יתבסס רק על כך שגדל בה, עלול קשר זה להתבטל בשעה שיתנתק ממנה, כמו שקרה לעמים אחרים.

לכן על העם הזה להתגבש - שלא כדרך הטבע - בארץ לא לו, תוך שיעבוד וסבל, ולצאת ממנה בדרך נס, כאשר אני- ורק אני - אוציא אותו מעבדות לחירות אל הארץ הטובה אשר בחרתי אני למענו.

במעשה זה - שאין דוגמתו בכל תולדות העולם - אחתום בקרבו שתי הכרות יסוד שהן אחת:

האחת: ידוע ידע שהקשר בינו לבין ארצו אינו מבוסס על לידתו בה, אלא על הצו האלוקי 'הרועם עליו', ועל כן דווקא "דור רביעי" - שאין לו כבר קשר אפילו לסבא שנולד בארץ - "ישובו הנה".

והשניה: ידוע ידע שקשר זה חתום בחותם של נצח, וגם אם יגלה ממנה בעתיד עוד ישוב אליה, ותמיד יאמר לעצמו: **"עברנו את פרעה, נעבור גם את זה...".**

נמצא איפוא שלגלות הראשונה – למצרים - אין סיבה - הנעוצה בחטאי העבר - אלא תכלית - שנועדה לבנות את העתיד. ולהשיב תשובה ניצחת לשאלתו של אברהם: "במה אידע כי אירשנה?"...

ובכן יציאת מצרים היא הנקודה המחלצת את העם מ'שטן הייאוש' עד דור אחרון, ומבשרת לו כי עוד יזכה לשוב לארץ ישראל.

(המאמר המלא כאן: [אתר "מעט מן האור",](https://www.tora.co.il/parasha/meat.htm) לך לך, תשס"ו)

הרב חנן פורת מתאר את תפקידה של גלות מצרים בתהליך עיצובו של עם ישראל. בניגוד לעמים אחרים, שהקשר שלהם לארצם נובע מהיוולדם בה ומהתרגלותם לנופיה, הקשר של עם ישראל לארץ ישראל אינו טבעי, אלא מבוסס על צו אלוקי והתערבות אלוקית.

גלות מצרים והגאולה ממנה בדרך נס יצרו בעם ישראל תודעה עמוקה שהקשר לארץ ישראל הוא נצחי ואינו תלוי בנסיבות טבעיות. גם אם בעתיד יגלה העם מארצו, הקשר לארץ יישמר.

תהליך זה, שהוא תשובה אלוקית לשאלת אברהם "במה אדע כי אירשנה", מדגיש כי ירושת הארץ אינה נובעת ממגורים בה, אלא מברית אלוקית שמבטיחה את הזיקה לארץ ישראל לדורות, גם כאשר הקשר הפיזי נותק.

**הרחבה**

פשט הכתובים אינו מציין את הסיבה לגזרת הגלות. לדעת רמב"ן קיים קשר בין מעשיו של אברהם לבין גזרת הגלות במצרים:

**רמב"ן (בראשית יב, י):**

... גם יציאתו [של אברהם] מן הארץ, שנצטווה עליה בתחילה, מפני הרעב [בפרק יב], עוון אשר חטא, כי האלוהים ברעב יפדנו ממות. ועל המעשה הזה נגזר על זרעו הגלות בארץ מצרים ביד פרעה.

מיומנות: זיהוי רעיונות מרכזיים: גלות וגאולה. קשר בין עם ישראל לארץ ישראל.

## ד. כריתת הברית

יז וַיְהִי הַשֶּׁמֶשׁ בָּאָה וַעֲלָטָה הָיָה וְהִנֵּה תַנּוּר עָשָׁן וְלַפִּיד אֵשׁ אֲשֶׁר עָבַר בֵּין הַגְּזָרִים הָאֵלֶּה:

יח בַּיּוֹם הַהוּא כָּרַת ה' אֶת אַבְרָם בְּרִית לֵאמֹר לְזַרְעֲךָ נָתַתִּי אֶת הָאָרֶץ הַזֹּאת מִנְּהַר מִצְרַיִם עַד הַנָּהָר הַגָּדֹל נְהַר פְּרָת:

יט אֶת הַקֵּינִי וְאֶת הַקְּנִזִּי וְאֵת הַקַּדְמֹנִי:

כ וְאֶת הַחִתִּי וְאֶת הַפְּרִזִּי וְאֶת הָרְפָאִים:

כא וְאֶת הָאֱמֹרִי וְאֶת הַכְּנַעֲנִי וְאֶת הַגִּרְגָּשִׁי וְאֶת הַיְבוּסִי:

* פסוקים אלו מתארים את כריתת הברית: כפי שלמדנו בפירוש הפשט ברש"י לפסוק י', הברית נכרתת כאשר עוברים בין הבתרים. לפיד האש אשר עובר בין הגזרים (הבתרים) הוא ביטוי לכך שהקב"ה הוא הכורת את הברית. הקב"ה מתחייב לאברהם על נצחיות הבטחת הארץ. הברית היא חד-צדדית, אינה תלויה במעשים, לכן אברהם לא התחייב ולא עבר בין הבתרים. זו הפעם הראשונה בספר בראשית שבה כורת ה' עם אברהם ברית.
* לראשונה אנו למדים על הגבולות הגאוגרפיים של הארץ – גבולות ההבטחה: "מִנְּהַר מִצְרַיִם עַד הַנָּהָר הַגָּדֹל נְהַר פְּרָת". וכן, על מכלול העמים היושבים בה: עשרת עמי כנען המנויים בכתוב.

**מבנה ברית בין הבתרים – סיכום:**

תחילתה במעשה הברית שעושה אברהם בביתור החיות ובשמירה עליהן.

במרכזה התגלות ה' לאברהם שבה הוא מתבשר על גזירת הגלות והשיבה ממנה, שמתארת את תמצית ההיסטוריה של עם ישראל.

ובסופה מחזק ה' את ההבטחה על הארץ על ידי כריתת ברית תוך כדי פירוט גבולות הארץ ויושביה.

**מה מוסיפה הבטחת הארץ בפרק טו על ההבטחות הקודמות (פרק יב, ז'; פרק יג, יד-יז)?**

* בפרק ט"ו נכרתת ברית, הברית מחזקת את ההבטחה שניתנה בפרקים הקודמים.
* אברהם מגיב להבטחת ה' מבקש ומקבל ערבות לכך שבניו ירשו את הארץ
* הברית כוללת מעשה סמלי
* הברית מפורטת יותר בכך שהיא מתייחסת לגבולות ההבטחה וכן לעמים היושבים בארץ אותם יירש עם ישראל, וכן לשליטה בארץ (זה פירושו של המושג"ירושה").

מיומנות: מבט רוחב, הדרגה בין ההבטחות לאורך הפרקים

הצעות לשיח אמוני וערכי:

* **עם הנצח לא מפחד מדרך ארוכה**

ב"ברית בין הבתרים" אברהם שאל אם הבטחת הארץ היא נצחית, והקב"ה כרת איתו ברית, אולם הקדים וגילה לאברהם שצפויה גלות ארוכה. הפרשנים הרחיבו ומצאו כאן רמז גם לגלויות העתידיות.

הפסוקים קוראים לנו לעסוק בקשר בין עם ישראל לבין ארץ ישראל שהוא מיוחד מאד וללא שום תקדים: למרות גלויות ארוכות נידחי ישראל חזרו וממשיכים לחזור לארץ ישראל.

אברהם מפחד - "וְהִנֵּה אֵימָה חֲשֵׁכָה גְדֹלָה נֹפֶלֶת עָלָיו", מבין את עוצמתה של גזירת הגלות, ועם זאת מתנחם בנצחיותה של ההבטחה.

**לסיכום:**

בפרק טו הקב"ה חיזק את ההבטחות הקודמות לזרע ולארץ, הבטיח לראשונה באופן מפורש בן שיוולד לאברהם, ובישר לו על גלות עתידית. שתי ההבטחות חוזקו במעשים סמליים משמעותיים- ההבטה בכוכבים ו"ברית בין הבתרים". מתוך הפרק למדנו על משמעותה של "בריתעל הקשר הייחודי בין עם ישראל לארצו שאינו תלוי בנסיבות טבעיות אלא בצו אלוקי, ועל משמעותה של גלות כחלק מלידתו של עם ישראל.

**מיומנויות:**

**הבנת הכתוב:**

* זיהוי דו-שיח בכתוב ומעקב אחר הדוברים
* זיהוי דרכי הביטוי של התורה - ויאמר ויאמר
* זיהוי מעשה סמלי והבנת מטרתו
* מבט רוחב, הדרגה בין ההבטחות לאורך הפרקים

**פרשנות:**

* הכרת מבנה הפירוש,
* ביסוס דברי הפרשן באמצעות פסוק
* ניסוח מחדש של תוכן הכתוב על פי הפירוש
* הכרת דרכי הפשט והדרש
* מחלוקת פרשנית

**זיהוי רעיונות מרכזיים:** קשר בין עם ישראל לארץ ישראל, גלות וגאולה

**מושגים מרכזיים:**

* ברית, בתרים
* אין מקרא יוצא מידי פשוטו (מושג בפרשנות)